Komisijos reglamentas (EEB) Nr. 752/93
1993 m. kovo 30 d.
išdėstantis nuostatas dėl Tarybos reglamento (EEB) Nr. 3911/92 dėl kultūros vertybių eksporto įgyvendinimo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1992 m. gruodžio 9 d. Tarybos reglamentą (EEB) Nr. 3911/92 dėl kultūros vertybių eksporto [1], ypač į jo 7 straipsnį,
pasitarusi su Kultūros vertybių patariamuoju komitetu,
kadangi būtina priimti Reglamento (EEB) Nr. 3911/92, inter alia, numatančio sukurti tam tikrų to reglamento priede išvardytų kultūros vertybių eksporto sistemą, įgyvendinimo nuostatas;
kadangi, norint užtikrinti, kad šiuo reglamentu numatytos eksporto licencijos būtų vienodos, būtina išdėstyti tokių blankų parengimą, išdavimą ir naudojimą reglamentuojančias taisykles; kadangi tam turėtų būti parengtas licencijos pavyzdys;
kadangi eksporto licencija turi būti sudaryta viena iš oficialių Bendrijos kalbų,
PRIĖMĖ ŠĮ REGLAMENTĄ:
I SKIRSNIS
Licencijos blankas
1 straipsnis
1. Licencijos eksportuoti kultūros vertybes turi būti rašomos tokiuose blankuose, kurie atitinka šio reglamento priede pateiktą pavyzdį.
Eksporto licencijos išduodamos ir naudojamos vadovaujantis Reglamentu (EEB) Nr. 3911/92 (toliau - "pagrindinis reglamentas") ir šiuo reglamentu dėl pagrindinio reglamento įgyvendinimo.
2. Eksporto licencijos naudojimas jokiu būdu neturi poveikio įsipareigojimams, kurie susiję su eksporto formalumais ar reikalaujamais dokumentais.
2 straipsnis
Eksporto licencijos blankai pateikiami pagrindinio reglamento 2 straipsnio 2 dalyje nurodytos kompetentingos institucijos ar institucijų prašymu.
3 straipsnis
1. Blankai spausdinami baltame jokių mechaninių medienos masės priedų neturinčiame popieriuje, skirtame rašymui ir sveriančiame ne mažiau kaip 55 g/m.
2. Blanko formatas yra 210 × 297 mm.
3. Blankai spausdinami ir įrašai daromi ta oficialia Bendrijų kalba, kurią nustato licenciją išduodančios valstybės narės kompetentingos institucijos. Valstybės narės, kurioje licencija pateikiama, kompetentingos institucijos gali paprašyti išversti ją į tos valstybės narės kalbą arba vieną iš valstybinių kalbų. Šiuo atveju vertimo išlaidas apmoka licencijos turėtojas.
4. Valstybės narės yra atsakingos už:
- blankų spausdinimą nurodant juose spaustuvės pavadinimą ir adresą arba identifikuojantį ženklą,
- visas priemones, reikalingas, kad būtų išvengta blankų klastojimo. Apie tam tikslui patvirtintas identifikavimo priemones valstybės narės praneša Komisijai, kad būtų informuotos kitų valstybių narių kompetentingos institucijos.
5. Pageidautina blankus užpildyti mechaniniu arba elektroniniu būdu. Tačiau paraišką galima užpildyti įskaitomai ranka; šiuo atveju rašoma rašalu spausdintinėmis didžiosiomis raidėmis. Bet kokiu būdu užpildant blankus neleistina įrašų trinti, taisyti ar kitaip keisti.
II SKIRSNIS
Licencijos naudojimas
4 straipsnis
1. Nepažeidžiant šio straipsnio 3 dalies, kiekvienai kultūros vertybių siuntai išduodama atskira eksporto licencija.
2. Šio straipsnio 1 dalyje siunta - tai arba pavienis kultūros objektas, arba keletas kultūros objektų.
3. Jeigu siuntoje yra keletas kultūros objektų, kompetentingos institucijos savo nuožiūra sprendžia, kiek eksporto licencijų - vieną ar keletą - reikia išduoti tai siuntai.
5 straipsnis
Licencijos blanką sudaro trys lapai:
- lapas, pažymėtas Nr. 1, yra paraiška,
- lapas, pažymėtas Nr. 2, yra skirtas turėtojui,
- lapas, pažymėtas Nr. 3, grąžinamas išdavusiai institucijai.
6 straipsnis
1. Pareiškėjas pildo paraiškos ir kitų lapų 1, 3-19a ir 21 langelius ir, jei reikia, 23 langelį. Tačiau valstybės narės gali nustatyti, kad reikia pildyti tiktai paraišką.
2. Prie paraiškos turi būti pridedama:
- dokumentai su visa reikiama informacija apie kultūros objektą (objektus) ir jo (jų) teisinį statusą paraiškos pateikimo metu ir bet kokie pagrindžiantys dokumentai (sąskaitos-faktūros, ekspertų vertinimai ir kt.), jei reikia,
- tų kultūros vertybių tinkamai patvirtinto autentiškumo nuotrauka arba kompetentingų institucijų nuožiūra nespalvotos arba spalvotos nuotraukos (ne mažesnio kaip 8 × 12 cm formato).
Prireikus kompetentingų institucijų nuožiūra šis reikalavimas gali būti pakeistas išsamiu kultūros vertybių sąrašu.
3. Kompetentingos institucijos, kad išduotų eksporto licenciją, gali reikalauti fiziškai pateikti numatytas eksportuoti kultūros vertybes.
4. Visas išlaidas, turėtas taikant šio straipsnio 2 ir 3 dalis, apmoka dėl eksporto licencijos besikreipiantis pareiškėjas.
5. Tinkamai užpildytas blankas eksporto licencijai gauti pagal pagrindinio reglamento 2 straipsnio 2 dalį pateikiamas valstybių narių paskirtoms kompetentingoms institucijoms. Šiai institucijai išdavus eksporto licenciją, pirmasis jos egzempliorius saugomas šioje institucijoje, o kiti egzemplioriai grąžinami eksporto licencijos turėtojui arba jo įgaliotam atstovui.
7 straipsnis
Kartu su eksporto deklaracija pateikiami šie dokumentai:
- lapas, skirtas turėtojui,
- lapas, grąžinamas išdavusiai institucijai.
8 straipsnis
1. Muitinė, įgaliota priimti eksporto deklaraciją, užtikrina, kad visi eksporto deklaracijoje išvardyti informacijos punktai atitiktų eksporto licencijoje pateiktuosius ir kad eksporto deklaracijos 44 langelyje būtų nurodyta ta licencija.
Muitinė identifikavimo tikslais imasi tinkamų priemonių. Viena iš tokių priemonių gali būti tvirtinimas muitinės antspaudu arba spaudu. Eksporto licencijos blankas, kurio vienas egzempliorius segamas prie bendrojo administracinio dokumento trečiojo lapo, grąžinamas išdavusiai institucijai.
2. Užpildžiusi 19b langelį, priimti eksporto deklaraciją įgaliota muitinė turėtojui skirtą lapą grąžina deklaraciją pildžiusiam asmeniui arba jo įgaliotam atstovui.
3. Įgaliojimo blankas, kuris grąžinamas išdavusiai institucijai, turi lydėti siuntą iki muitinės, esančios išvykimo iš Bendrijos punkte. Jei reikia, muitinė užpildo blanko 5 langelį ir savo antspaudu tvirtina 22 langelyje, tuomet grąžina šį blanką eksporto licencijos turėtojui arba jo įgaliotam atstovui, kad šį blanką būtų galima grąžinti išdavusiai institucijai.
9 straipsnis
1. Eksporto licencija galioja ne ilgiau kaip dvylika mėnesių nuo jos išdavimo.
2. Paraiškai dėl laikino kultūros vertybių eksporto kompetentingos institucijos gali nustatyti, per kiek laiko tos vertybės turi būti grąžintos į licenciją išdavusią valstybę narę.
3. Jei eksporto licencijos galiojimo laikas baigiasi licencijos nepanaudojus, licencijos turėtojas privalo nedelsiant grąžinti turimus lapus jį išdavusiai institucijai.
10 straipsnis
Komisijos reglamento (EEB) Nr. 1214/92 [2] IX dalies ir Bendrosios tranzito tvarkos konvencijos [3], sudarytos 1987 m. gegužės 20 d. tarp Bendrijos ir EFTA valstybių, I priedo 22 straipsnio 6 dalies nuostatos taikomos tada, kai vertybės, kurioms taikomas šis reglamentas, gabenamos Bendrijos teritorija, kerta EFTA valstybės teritoriją.
11 straipsnis
Šis reglamentas įsigalioja 1993 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1993 m. kovo 30 d.